b'\n_START_ARTICLE_\nHolmestrand\xe2\x80\x93Vittingfossbanen\n_START_SECTION_\nTras\xc3\xa9\n_START_PARAGRAPH_\nBanen ble bygget som to strekninger. Den ene gikk fra Holmestrand til Hillestad, den andre fra Hof til Hvittingfoss. Fra Hillestad til Hof delte den strekning med T\xc3\xb8nsberg-Eidsfossbanen, som hadde blitt \xc3\xa5pnet \xc3\xa5ret f\xc3\xb8r._NEWLINE_Fremf\xc3\xb8ringen mellom Holmestrand og Hvittingfoss er preget av store h\xc3\xb8ydeforskjeller. Banen ble bygget for en stigning p\xc3\xa5 25 promille og en kurveradius p\xc3\xa5 100 meter. Dette var ikke nok, s\xc3\xa5 p\xc3\xa5 vei ut av Holmestrand m\xc3\xa5tte toget f\xc3\xb8rst rygge til et sted som ble kalt Reversen, og deretter kj\xc3\xb8re fremover. Reversen var en holdeplass for lossing og lasting av blant annet melkespann til og fra Melkefabrikken.  Ned til Hvittingfoss gikk banen i en stor sl\xc3\xb8yfe. I Holmestrand hadde banen en egen stasjon i Havnegaten, ved Dr. Graaruds plass. Tras\xc3\xa9en gjennom Holmestrand tok av fra Vestfoldbanen nord for Holmestrand stasjon, f\xc3\xb8rte videre langs havneomr\xc3\xa5det og langs Havnegaten til Holmestrand privatbanestasjon. Derfra gikk den videre over dagens industriomr\xc3\xa5de, langs Backers gate og Hagemannsveien til Gausen, der det ogs\xc3\xa5 var lokstall. Ved Gausen krysset tras\xc3\xa9en Vestfoldbanen og endet ved Reversen holdeplass i Vestfoldgaten, der toget m\xc3\xa5tte skifte retning for \xc3\xa5 kunne kj\xc3\xb8re videre. Rett f\xc3\xb8r toget kj\xc3\xb8rte inn i Innlofjellet tunnel, m\xc3\xa5tte det krysse over en bru for Nyveien._NEWLINE_Resultatet av denne fremf\xc3\xb8ringen var at kj\xc3\xb8retiden mellom stedene var p\xc3\xa5 ca. 90 minutter, over en distanse p\xc3\xa5 31 kilometer. Til sammenlikning var bilveien bare 23 kilometer, da fremf\xc3\xb8ring med tog m\xc3\xa5 gj\xc3\xb8res med mindre stigninger enn med bil._NEWLINE_S\xc3\xb8r for Hillestad skole ved Hynn\xc3\xa5s har 150 m av skinnegangen blitt satt i stand av Museumsforeningen Vestfold Privatbaner. Lokstallen ved Gausen er intakt og blir brukt av et bilverksted. Den tidligere stasjonsbygningen i Hvittingfoss brant ned til grunnen 27. april 2013.'